Document ID: 32011R1324

A BIZOTTSÁG 1324/2011/EU VÉGREHAJTÁSI RENDELETE
(2011. december 16.)
a harmadik országokból származó, a kiválótól eltérő minőségű közönséges búzára vonatkozó közösségi vámkontingensek megnyitásáról és kezeléséről szóló 1067/2008/EK rendelettől a 2012. év tekintetében való eltérésről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 4. cikkével összefüggésben értelmezett 144. cikkére,
mivel:
(1)
A harmadik országokból származó, a kiválótól eltérő minőségű közönséges búzára vonatkozó közösségi vámkontingensek megnyitásáról és kezeléséről, valamint az 1234/2007/EK tanácsi rendelettől való eltérésről szóló, 2008. október 30-i 1067/2008/EK bizottsági rendelet (2) 3. cikkének (3) bekezdése értelmében az egyéb harmadik országok tekintetében előírt III. alkontingenst négy negyedéves részidőszakra kell felosztani, amelyek közül az 1. részidőszak január 1-jétől március 31-ig tart, és ezen részidőszakban az alkontingens keretében rendelkezésre álló mennyiségből 594 597 tonna használható fel, a 2. részidőszak pedig április 1-jétől június 30-ig tart, és ezen részidőszak során ugyancsak 594 597 tonna használható fel.
(2)
Tekintettel a piaci helyzetre, indokolt az 1. és a 2. részidőszakot egyetlen, a két részidőszak összesített mennyiségét, azaz 1 189 194 tonnát lefedő részidőszakká összevonni annak érdekében, hogy biztosítható legyen az uniós piacnak a III. kontingens keretébe tartozó gabonafélékkel való folyamatos ellátása a 2012. év vonatkozásában.
(3)
Következésképpen a 2012. év tekintetében helyénvaló eltérni az 1067/2008/EK rendelettől.
(4)
A behozatali engedélyek kibocsátására irányuló eljárás hatékony lebonyolításának a 2012. január 1-jétől kezdődő időszak tekintetében történő biztosítása érdekében indokolt, hogy ez a rendelet az Európai Unió Hivatalos Lapjában való kihirdetését követő napon hatályba lépjen.
(5)
A mezőgazdasági piacok közös szervezésével foglalkozó irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
Az 1067/2008/EK rendelet 3. cikke (3) bekezdésének a) pontjától eltérve a 2012. évben az 1. részidőszak 2012. január 1-jétől2012. június 30-ig tart, és 1 189 194 tonnára vonatkozik.
Az 1067/2008/EK rendelet 3. cikke (3) bekezdésének b) pontjától eltérve a 2012. év tekintetében a 2. részidőszak törlésre kerül.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2012. június 30-ig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. december 16-án.

Labels: 3
17
6